Diari Oficial de la Generalitat Valenciana


Sumari del DOGV 5875, del 21-10-2008 (2008/12838)

RESOLUCIÓ de 23 de setembre de 2008, de la Direcció General de Patrimoni Cultural Valencià de la Conselleria de Cultura i Esport, per la qual s'incoa l'expedient per a la delimitació de l'entorn de protecció de la torre dels Moros situada al Puig de la Misericòrdia, a Vinaròs, i se n'establix la normativa protectora.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5875

Data del DOGV
:   21-10-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/12939


Data del document
:   23-09-2008

Organisme emissor
:   Conselleria de Cultura i Esport

Tipus de document
:   Resolució

Descriptors 

:   * Vinaròs
    * protecció del patrimoni
    * ben cultural
    * patrimoni arquitectònic

RESOLUCIÓ de 23 de setembre de 2008, de la Direcció General de Patrimoni Cultural Valencià de la Conselleria de Cultura i Esport, per la qual s'incoa l'expedient per a la delimitació de l'entorn de protecció de la torre dels Moros situada al Puig de la Misericòrdia, a Vinaròs, i se n'establix la normativa protectora. [2008/12125]
La disposició addicional primera de la Llei 4/1998, d'11 de juny, del Patrimoni Cultural Valencià, considera béns d'interés cultural integrants del patrimoni cultural valencià tots els béns existents al territori de la Comunitat Valenciana que en el moment de la seua entrada en vigor havien sigut declarats com a tals a l'empara de la Llei 16/1985, de 25 de juny, del Patrimoni Històric Espanyol, tant mitjançant expedient individualitzat com en virtut del que establixen l'article 40.2 i les disposicions addicionals primera i segona de la llei esmentada. En virtut de l'atribució legal o automàtica de condició monumental continguda en les disposicions addicionals primera i segona d'esta última norma, la torre dels Moros situada al puig de la Misericòrdia de Vinaròs (Castelló) constituïx per ministeri de la llei un Bé d'Interés Cultural amb la categoria de Monument.
En aplicació del que disposa la disposició transitòria primera, paràgraf segon, de la Llei 4/1998, d'11 de juny, del Patrimoni Cultural Valencià, la Conselleria de Cultura i Esport de la Generalitat pot complementar amb les noves mencions i determinacions d'esta llei les declaracions produïdes abans de la seua entrada en vigor.
En compliment del que disposen els articles 27 i 28 de la Llei d'11 de juny de 1998, de Patrimoni Cultural Valencià, i vist l'informe emés pel Servici del Patrimoni Arquitectònic i Mediambiental d'esta direcció general, favorable a la incoació de l'expedient per a la delimitació de l'entorn de protecció de la torre dels Moros situada al puig de la Misericòrdia de Vinaròs (Castelló), i dels béns associats, i la determinació de la seua normativa protectora, la Direcció General de Patrimoni Cultural Valencià de la Conselleria de Cultura i Esport de la Generalitat resol:
Primer
Incoar l'expedient per a la delimitació de l'entorn de protecció de la torre dels Moros situada al puig de la Misericòrdia de Vinaròs (Castelló), i determinar-ne la normativa protectora en l'articulat que es transcriu a continuació.
Normativa de protecció del Monument i el seu entorn
Monument:
Article 1. Règim del Monument. Cal atindre's al que disposa la secció segona, Règim dels béns immobles d'interés cultural, del capítol III del títol II de la Llei 4/1998, d'11 de juny, del Patrimoni Cultural Valencià, aplicable a la categoria de Monument.
Article 2. Usos permesos. Els usos permesos són tots els que siguen compatibles amb la posada en valor i el gaudi patrimonial del bé i contribuïsquen a la consecució dels dits fins. L'autorització particularitzada d'ús s'ha de regir pel que disposa l'article 18 de la Llei del Patrimoni Cultural Valencià.
Entorn de protecció:
Article 3. Règim general d'intervencions. De conformitat amb el que disposa l'article 35 de la Llei 4/1998, d'11 de juny, del Patrimoni Cultural Valencià, qualsevol intervenció que pretenga realitzar-se en l'entorn de protecció del monument requerirà l'autorització prèvia de la conselleria competent en matèria de cultura. Esta autorització s'ha d'emetre d'acord amb els criteris establits en la present normativa, i per al que no s'hi preveu, aplicant directament els criteris de l'article 39 de la llei esmentada. La present normativa regirà amb caràcter provisional fins que no es redacte el Pla Especial de Protecció del Monument i el seu Entorn i obtinga validació patrimonial.
Totes les intervencions requeriran per al tràmit d'autorització la definició precisa de l'abast, amb la documentació tècnica que per la seua especificitat els corresponga, i amb la ubicació parcel·lària i el suport fotogràfic que permeta constatar la situació de partida i la transcendència patrimonial.
Article 4. Excepcions del règim general. Sense perjuí del que disposa l'article anterior, mitjançant un informe tècnic municipal motivat, es podrà establir la no-necessitat del tràmit d'autorització previ en actuacions que se situen fora del present marc normatiu per falta de transcendència patrimonial, com seria el cas de les obres i instal·lacions dirigides a la mera conservació, reparació i decoració interior dels immobles.
En estos casos, l'Ajuntament haurà de comunicar a esta administració en el termini de deu dies la concessió de la llicència municipal, adjuntant com a mínim l'informe tècnic que es menciona en el paràgraf anterior, un pla d'ubicació i el suport fotogràfic que permeta constatar la situació de partida i la seua falta de transcendència patrimonial.
Article 5. Actuacions il·legals. La contravenció d'allò previst en els articles anteriors determinarà la responsabilitat de l'Ajuntament en els termes establits en l'article 37 de la Llei del Patrimoni Cultural Valencià.
Article 6. Preservació del paisatge històric. A fi de preservar el paisatge històric del monument, no s'autoritzaran edificacions per a cap ús, i queden expressament prohibits els abocaments de residus i els moviments de terres, excepte els requerits per a l'estudi i la conservació.
Article 7. Edificacions existents. Els edificis existents no podran augmentar el volum edificat. L'acabat exterior haurà d'ajustar-se a l'ambient rústic en què es troben. Tot això sense perjuí de l'aplicació de l'article 21 de la Llei del Patrimoni Cultural Valencià a estos immobles.
Article 8. Usos permesos. Els usos permesos són els agrícoles i forestals mantinguts i existents en l'actualitat.
Article 9. Protecció del patrimoni arqueològic. En qualsevol intervenció que afecte el subsòl de l'immoble o el seu entorn de protecció, s'ha d'aplicar el règim tutelar establit en l'article 62 de la Llei 4/1998, d'11 de juny, del Patrimoni Cultural Valencià, per a la salvaguarda del patrimoni arqueològic.
Article 10. Béns de rellevància local. A l'ermita de Sant Sebastià o de la Misericòrdia, se li ha d'aplicar el règim legal d'estos béns establit en els articles del 46 al 50 de la Llei 4/1998, d'11 de juny, del Patrimoni Cultural Valencià, sense perjuí de les delimitacions derivades del seu emplaçament en l'entorn monumental, i als espais de protecció arqueològica inclosos en l'àmbit delimitat, se'ls ha d'aplicar el règim tutelar establit en el títol III de la Llei 4/1998, d'11 de juny, del Patrimoni Cultural Valencià, i particularment l'article 60 de la llei esmentada a l'autorització d'actuacions arqueològiques.
Els annexos que s'adjunten a la present resolució delimiten literalment i gràficament l'entorn de protecció del bé monumental.
Segon
En compliment del preceptuat en l'article 27.3 de la Llei del Patrimoni Cultural Valencià, notificar esta resolució a l'Ajuntament de Vinaròs i als altres interessats, i fer-los saber que, de conformitat amb el que establixen els articles 35 i 36, en relació amb el 27.4, de la llei esmentada, la realització de qualsevol intervenció, tant en el monument com en el seu entorn, haurà de ser autoritzada preceptivament per esta direcció general abans de fer-la i d'atorgar-li la llicència municipal, si esta fóra preceptiva.
Tercer
La present incoació, d'acord amb el que establix l'article 33 de la Llei 4/1998, d'11 de juny, del Patrimoni Cultural Valencià, determina la suspensió de l'atorgament de llicències municipals de parcel·lació, urbanització, construcció, demolició, activitat i tots altres actes d'edificació i ús del sòl que afecten l'immoble i el seu entorn de protecció, així com de les dites actuacions quan siguen dutes a terme directament per les entitats locals. Queden igualment suspesos els efectes de les ja atorgades, suspensió els efectes de la qual, d'acord amb la limitació temporal establida en el paràgraf segon de l'article 33 de la Llei 4/1998, d'11 de juny, del Patrimoni Cultural Valencià, es resoldran després de la culminació de la present complementació. No obstant això, la Direcció General de Patrimoni Cultural Valencià podrà autoritzar les actuacions mencionades quan considere que no perjudiquen manifestament els valors del bé que motiven la incoació, així com les obres que per causa major o per interés general s'hagueren de realitzar inajornablement, segons que disposa el paràgraf primer de l'article esmentat.
Quart
Que, en compliment d'allò preceptuat en l'article 27.3 de la Llei, es notifique la present resolució al Registre General de Béns d'Interés Cultural dependent de l'administració de l'Estat per a l'anotació preventiva.
Cinqué
Que la present resolució amb els seus annexos es publique en el Diari Oficial de la Comunitat Valenciana i en el Boletín Oficial del Estado.
València, 23 de setembre de 2008.- La directora general de Patrimoni Cultural Valencià: Paz Olmos Peris.
ANNEX I
DELIMITACIÓ LITERAL
Justificació de la delimitació proposada
Es tracta de l'entorn de protecció dels béns immobles següents:
- Torre dels Moros. Es tracta d'una torre defensiva, inscrita en la secció primera de l'Inventari General del Patrimoni Cultural Valencià com a Bé d'Interés Cultural i en el Registre General de Béns d'Interés Cultural dependent del Ministeri de Cultura amb el número U-Q-51-1453498. S'ubica a la parcel·la 77 del polígon 59.
- Ermita de Sant Sebastià o de la Misericòrdia. És Bé de Rellevància Local amb la categoria de Monument d'Interés Local per l'atribució legal directament efectuada per la disposició addicional cinquena de la dita llei, perquè és un edifici d'arquitectura religiosa anterior a 1940.
En l'entorn es troben al seu torn els jaciments arqueològics següents:
- Poblat ibèric del puig de la Misericòrdia. Es tracta d'un oppidum ibèric fortament emmurallat, ocupat entre els segles VII i II a.n.e., que és Bé d'Interés Cultural per la disposició addicional primera de la Llei 4/1998, d'11 de juny, del Patrimoni Cultural Valencià; està per inscriure en el Registre General de Béns d'Interés Cultural dependent de l'administració de l'Estat, i figura en la secció segona de l'Inventari del Patrimoni Cultural Valencià. S'ubica a les parcel·les 77, 202 i 208 del polígon 59 i la finca registral 2370451BE8827S.
- La Closa. És un jaciment romà que figura en la secció segona de l'Inventari General del Patrimoni Cultural Valencià com a Espai de Protecció Arqueològica. S'ubica en la parcel·la 76 del polígon 59.
- El corral de la Closa d'Alejo. Es tracta d'un jaciment medieval localitzat recentment. Es troba a la parcel·la 106 del polígon 59.
S'ha resolt delimitar un entorn comú en què s'incloga la totalitat del puig de la Misericòrdia, atenent els criteris següents:
- topogràfics i paisatgístics, amb la inclusió de l'extrem del turó on es troben els béns i dels camins pròxims des d'on és possible contemplar-los.- arqueològics, l'àmbit comprén els mateixos béns d'interés cultural i de rellevància local i les àrees limítrofes susceptibles de noves troballes relacionades amb els béns.
- administratius, delimitant l'entorn per camins i parcel·les cadastrals que en faciliten la definició.
Delimitació de l'entorn de protecció
Origen: Intersecció de l'eix del camí que puja a l'ermita i la prolongació de la mitgera nord de la parcel·la 165 del polígon 59, punt A.
Sentit: Horari.
Línia delimitadora: La línia recorre l'eix del camí de pujada a l'ermita fins a desviar-se i incloure la parcel·la 09944, recorrent els límits est de les parcel·les 20, 123, 01 i 18 i els sud de les parcel·les 113, 116, 117, 118, 120, 144 i 143 i els oest de les parcel·les 142, 141, 107 i 149. Prosseguix pels límits sud de les parcel·les 149 i 150 i per una línia virtual fins al vèrtex nord-est de la parcel·la 153. Gira al sud envoltant les parcel·les 181b, 76b i 179b. Seguix per la prolongació de la mitgera oest de la parcel·la 104, travessant la parcel·la 77, i per la dita mitgera i l'est de la parcel·la 164, envoltant-la. Des d'esta parcel·la es dirigix al vèrtex nord de la parcel·la 165 fins al punt d'origen A.
ANNEX II
DELIMITACIÓ GRÀFICA